Libri "Shqiponjat fluturojnë lart"
Gazetari Zef Përgega publikon libër mbi vizitën historike të Papa Françeskut në Shqipëri
Këto ditë mbushet një vit nga vizita e Papa Françeskut në Shqipëri. Gazetari Zef Përgega sapo ka botuar një libër mbi këtë ngjarje, ku përfshihen mesazhet e Papës dhe një mori detajesh dhe fotosh nga ajo vizitë. Ai pohoi gjatë paraqitjes së botimit në katedralen e Shën Palit në Tiranë se edhe pse kaloi një vit nga ajo vizitë, mesazhet e Atit të Shenjtë janë aktuale dhe me rëndësi afatgjate. Gazetari Zef Përgega publikoi sot mes një grupi autorësh, miqsh dhe gazetarësh librin e tij më të fundit “Shqiponja fluturojnë lart” kushtuar vizitës së Papa Franceskut në Shqipëri. Libri përmban gjithë materialet e asaj vizite me rëndësi për Shqipërinë, mesazhet që u dhanë nga papa Francesku dhe mendimet e personaliteteve të ndryshme mbi këtë ngjarje të rëndësishme. Botimi “Shqiponjat fluturojnë lart” u paraqit sot në një takim te katedralja e Shën Palit në Tiranë, ku morën pjesë, bashkë me pjesëmarrës të tjerë edhe nunci apostolik i Selisë së Shenjtë, Kryeipeshkv Ramiro Moliner Inglés. Autori tha se e ka ndjekur nga afër vizitën e papës, duke ardhur në Tiranë nga SHBA, ku edhe jeton prej disa vitesh. Botuesit dhe studiuesit që morën pjesë vlerësuan këmbënguljen e autorit Zef Përgega për hartimin e librit kushtuar Papa Franceskut. Në këtë libër është përfshirë edhe një kapitull i vecantë mbi historinë e marrëdhënieve të Shqipërisë me Selinë e Shenjtë në shekuj. Vizita e Papa Franceskut një vit më parë në Shqipëri pati jehonë të gjerë në shtypin botëror për mesazhet e saj në favor të paqes dhe bashkëjetesës ndërfetare. Ajo ishte vizita e parë që Papa Francesku kreu në një vend europian dhe në meshën e tij deklaroi se Shqipëria është një shembull i madh për gjithë botën me tolerancën dhe harmoninë fetare të besimtarëve. Papa Francesku u kujtoi dëgjuesve që shqiponjat shqiptare vërtet fluturojnë lart, por ato gjithmonë kthehen në folenë e tyre, duke ruajtur lidhjet me tokën. Ky mesazh është në titull dhe në qendër të librit të gazetarit Zef Përgega.